
Forord

Vi lever i en tid som blant annet kjennetegnes av en rask utvikling av ny naturvitenskapelig kunnskap, rask teknologisk utvikling og tilgang til enorme mengder informasjon via internett og andre medier. Denne informasjonen presenteres ofte som sannheter uten at det opplyses om hvor sikker kunnskap det egentlig er. Det er derfor svært viktig at vi er i stand til å vurdere troverdigheten av slike påstander og informasjon for å kunne ta informerte beslutninger i samfunnsrelaterte spørsmål og i egne liv. Dette fordrer at vi, i tillegg til å inneha tilstrekkelig faglig kunnskap, vet hvordan kunnskap utvikles gjennom naturvitenskapelige metoder og prosesser, og hvilke verdier og normer som ligger til grunn. Med andre ord kunnskap om naturvitenskapens egenart.

Forskning har vist at lærere og lærerstudenter har begrenset kunnskap om naturvitenskapens egenart, noe som påvirker hva som skjer i klasserommene. Med denne boken ønsker vi derfor å presentere naturvitenskapens egenart på en måte som er tilpasset lærere og lærerstudenters kunnskapsbehov. Vi forfattere har måtte gjøre en del valg både når det gjelder bredde og dybde, som vi begrunner ut ifra bokens målgruppe og at vi bare har hatt et visst antall sider å boltre oss på. Vi har, for eksempel i kapittel 10, valgt å kun vektlegge Kuhns syn på hvordan kunnskap vokser fram (Kuhns paradigmeskifte). Det finnes imidlertid andre teorier om kunnskapens framvekst, som f.eks. Lakatos sine forskningsprogram, som ikke tas opp i denne boken. Vi har også valgt å inkludere samisk tradisjonskunnskap som en «annen måte å vite på». Tradisjonskunnskap omtales i læreplanen, og vi tror det er et behov hos lærere å vite hva det faktisk innebærer.

Boken gir kunnskap om naturvitenskapens egenart med særlig vekt på hvordan kunnskap utvikles, og naturvitenskapelige metoder. Vi er nå inne i en tid preget av usikkerhet i form av pandemi og krig som gir god grobunn for alternative forklaringer som for eksempel konspirasjonsteorier og propaganda. Et av bokens fokus er derfor hva som skiller vitenskap fra ikke-vitenskap og pseudovitenskap, noe som er mer aktuelt enn noen gang før.

Naturvitenskapens egenart inngår som en naturlig del av naturfag, og er å finne igjen i læreplanens kjerneelement Naturfaglige praksiser og tenkemåter. Selv om boken er skrevet med tanke på naturfaget så er bokens innhold aktuelt også for andre fag. En kritisk vurdering av det som barn og voksne møter på i media og ellers i hverdagen baserer seg i stor grad på forståelse av hva naturvitenskap er, hvordan kunnskap utvikles og naturvitenskapens verdier og normer. Et eksempel på dette kan være kildekritikk som norsklærere ofte tar ansvar for, og vurdering av påstander i en samfunnsvitenskapelig sammenheng som er samfunnsfagets domene. Kritisk og vitenskapelig tenkning skal gjennomsyre opplæringen som helhet (Opplæringens verdigrunnlag), noe som forutsetter at elevene har kjennskap til hva vitenskap er, samt normer og verdier å vurdere kritisk i forhold til.

Boken bygger på forskningsbasert kunnskap om naturvitenskapens egenart og hvordan dette kan formidles i utdanningen. Etter å ha lest boken håper vi at lærere i skolen og kommende lærere vil forstå betydningen av å ta små sidesteg i den ordinære undervisningen hvor de eksplisitt knytter det elevene gjør eller observerer opp mot det som forskere gjør. Vi håper at de vil gjøre bruk av utforskende aktivitet, historiske og dagsaktuelle konkretiseringer og reflektere sammen med elevene basert på det de har lært. Samtidig håper vi at de har fått faglig trygghet gjennom egen kunnskap om naturvitenskapens egenart og dens didaktikk.

